
[bookmark: TextBodyBegin]Parlamentul European,
–	având în vedere articolul 144 alineatul (5) și articolul 132 alineatul (4) din Regulamentul său de procedură,
A.	întrucât în Venezuela sunt deținuți peste 300 de prizonieri politici;
B.	întrucât, la 9 februarie 2024, Rocío San Miguel, de cetățenie spaniolă, avocată și activistă pentru drepturile omului, a fost răpită de regimul venezuelean și condamnată pe motive politice de suspiciune de conspirație împotriva lui Nicolás Maduro și a regimului său; întrucât în prezent ea este deținută în închisoarea El Helicoide, cunoscută pentru încălcări ale drepturilor omului, inclusiv tortură;
C.	întrucât regimul Maduro a expulzat Oficiul Înaltului Comisar al ONU pentru Drepturile Omului (OHCHR) după ce i-a acuzat de comportament „colonialist și abuziv” și de instigare a opoziției politice, în urma condamnării de către comisarul ONU a arestării lui San Miguel;
D.	întrucât generalul Hernández Da Costa este deținut politic din august 2018; întrucât, la 19 februarie 2024, a fost transferat forțat în închisoarea El Rodeo 1, destinată prizonierilor politici; întrucât un număr necunoscut de prizonieri, inclusiv unii cetățeni ai UE, au fost, de asemenea, transferați; întrucât generalul suferă de afecțiuni medicale care necesită tratament constant, care îi este refuzat;
E.	întrucât patru coordonatori de campanie care militează pentru opoziția față de candidatul la președinție al regimului, María Corina Machado – Juan Freites, Luis Camacaro, Guillermo Lopez și Emil Brandt – au fost, de asemenea, reținuți din motive politice și nu pot fi contactați („incommunicado”);
F.	întrucât, în ianuarie 2024, Adunarea Națională nerecunoscută și-a reluat analiza unei legi care urmărește să restricționeze, să incrimineze și să închidă organizațiile neguvernamentale,
1.	condamnă cu fermitate regimul Maduro pentru încarcerarea a sute de prizonieri politici;
2.	deplânge faptul că acești prizonieri sunt deținuți în condiții care contravin normelor minime ale ONU privind tratamentul deținuților;
3.	solicită eliberarea imediată și necondiționată a tuturor prizonierilor politici și a persoanelor deținute în mod arbitrar, precum și restabilirea deplină a drepturilor acestora; îndeamnă regimul să înceteze politica sa de represiune și atacurile împotriva societății civile și a opoziției;
4.	îndeamnă autoritățile chiliene să investigheze pe deplin asasinarea lui Ronald Ojeda, un fost deținut politic care a fugit din regimul Maduro;
5.	invită VP/ÎR și Consiliul să mărească sancțiunile împotriva regimului, inclusiv a înalților funcționari, a membrilor forțelor de securitate și a Curții Supreme de Justiție a regimului, precum și împotriva lui Maduro personal;
6.	îndeamnă Curtea Penală Internațională să includă încălcările în curs ale drepturilor omului și detențiile arbitrare în ancheta sa privind presupusele crime împotriva umanității comise de regimul Maduro;
7.	invită comunitatea internațională să sprijine revenirea la democrație în Venezuela, în special în perspectiva viitoarelor alegeri, la care trebuie să i se permită participarea deplină liderei opoziției față de regim, María Corina Machado;
8.	îndeamnă autoritățile venezuelene să permită redeschiderea OHCHR și să garanteze accesul acestuia la închisori, precum și accesul neîngrădit la titularii de mandate pentru procedura specială a ONU;
[bookmark: _GoBack]9.	încredințează Președintei sarcina de a transmite prezenta rezoluție Consiliului, VP/ÎR, statelor membre, UE-Comunitatea Statelor Latinoamericane și Caraibiene, Organizației Statelor Americane, Secretarului General al ONU și regimului venezuelean.

